
                                                             AVIZ

asupra propunerii legislative pentru modificarea şi completarea                       Legii nr.571 din 22/12/2003 privind Codul fiscal
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea                    Legii nr.571 din 22/12/2003 privind Codul fiscal, trimisă cu adresa                             nr. Pl-x 817 din 29 noiembrie 2010, înregistrată sub nr. 21/358 din 2 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 decembrie 2010.

     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 749 din 14 iunie 2010 şi  punctul de vedere al Guvernului transmis cu adresa  nr. 2202 din 20 august 2010 prin care nu susţine adoptarea acestei iniţiative legislative.
    Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât prin Ordonanţa de urgenţă a Guvernului nr. 54/2010 privind unele măsuri pentru combaterea evaziunii fiscale a fost creat cadrul legal pentru aplicarea taxării inverse pentru livrarea în interiorul ţării a bunurilor din categoriile cereale, plante tehnice, legume, fructe, carne, zahăr, faină, pâine şi produse de panificaţie.

    De asemenea, această măsură nu poate fi aplicată de România până când ţara noastră nu obţine o derogare de la prevederile art. 193 al Directivei 2006/112/CE privind sistemul comun al taxei pe valoarea adăugată, cu modificările şi completările ulterioare, în temeiul art. 395 alin. (1) din această directivă.

     Totodată, potrivit alin. (5) al art. 160 din Legea nr.571/2003
privind Codul fiscal, cu modificările şi completările ulterioare, prevederile acestui articol se aplică numai pentru livrările de bunuri/prestările de servicii în interiorul ţării. 
     Prin urmare, achiziţiile intracomunitare de bunuri astfel cum sunt definite la art. 1301 din Legea nr.571/2003 privind Codul fiscal, cu modificările şi completările ulterioare, nu pot face obiectul prevederilor art. 160 din legea menţionată, întrucât nu se încadrează în categoria operaţiunilor impozabile în România potrivit condiţiilor reglementate la art. 126 alin. (1) din Codul fiscal, ci potrivit prevederilor art. 126 alin. (3) din Codul fiscal.
    Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                           (4 abţineri), avizarea negativă a propunerii legislative.

În raport cu obiectul şi conţinutul său, iniţiativa legislativă face parte din categoria legilor ordinare.

